*11. sz. melléklet*

**Beszámoló a Női Missziói Szolgálat keretében, 2016 – ban végzett szolgálatokról**

Harmadik esztendeje, amióta a Sztehlo Gábor Evangélikus Iskolában beiktatott teljes állású iskolalelkészként tevékenykedem, az 1998. őszén elindított női missziós szolgálataimat már csupán negyed státuszban végezhetem. Az elmúlt két esztendőben, a gyakorlatból tűnt ki, hogy mely szolgálataimat tudom tovább vinni, és milyen feladatokat kell teljesen megszüntetnem , ill. rábízni, hogy ezentúl a Gyülekezeti és Missziói Osztály munkatársai végezzék, ha megváltozott formában is.

Miközben a Missziói Bizottságnak tartozom beszámolási kötelezettséggel, a Gyülekezeti és Missziói Osztály infrastruktúráját felhasználva végezhetem szolgálatomat. Segítségükért kifejezetten hálás vagyok.

A rendszeres alkalmak közül kiemelném a tíz esztendeje működő **Páratlanklubot**, ahová – felekezeti hovatartozástól függetlenül –, de különösen is az evangélikus, egyedülálló fiatal felnőtteket hívjuk alkalmainkra. Önkéntes segítőimmel együtt havi rendszerességgel tartunk női missziós imaórát, filmklubot, tematikus estet, kéthavonta szervezünk un. irodalmi teaházat. Ugyancsak havonta tartunk angol nyelvű bibliaórát „Two in One” elnevezéssel. A Páratlanklub működtetéséhez hozzátartozik, hogy a résztvevők közül többen igénylik rendszeres **lelkigondozó**i szolgálatomat.

A kifejezetten **nőszövetségi** munkából is – alkalmi, **gyülekezeti női**, **regionális találkozók** szervezésén túl - elsősorban a **lelkigondozói szolgálatra** mutatkozik a legszükségesebbnek.

Évenként a következő jelentős projektek szervezése, ill. az abban való evangélikus részvétel hárul rám:

**Házasság Hete** – A szervező bizottság evangélikus tagjaként tavaly is az én feladatom volt a központi programok sorában megszervezni az un. **Bálint-napi koncerttel egybekötött áldó istentiszteletet**. **Február 13-án** került erre sor a Deák téri evangélikus templomban Fabiny Tamás püspök úr igehirdetői, a Kodály Zoltán Magyar Kórusiskola kórusainak zenei szolgálatával. Az istentiszteleten áldásban részültek a Házasság hete nagykövetei, a zongoraművész Hegedűs házaspár. Örömünkre a hét eseményei közt ezen, az evangélikus programon jelent meg a legtöbb résztvevő, közel háromszáz felnőtt. A Házasság Hetéhez kapcsolódóan rádióműsorban és televízióműsorban is beszélnem kellett a mozgalom célkitűzéseiről.

**Világimanap** – Január 30-án került sor az imanapra felkészítő konferenciára a MEÖT Női Bizottsága szervezésében. Ennek az alkalomnak előadója voltam. Az imanapi anyagok egyházmegyékhez való postázásában segítséget kaptam Balogh Évától, a GYÜMI munkatársától. Az imanap kapcsán, március 3-6 között Zuglóban, Kálvin téren, Maglódon és Nagyszebenben szolgáltam.

**Nyugdíjas és özvegy papnék csendesnapja** – Április 16-án került megrendezésre a MEÖT épületében. Az alkalmat megelőző szervezés, a bajor vendég Beate Peschke fogadása, kísérése és magának az alkalomnak a lebonyolítása volt feladatom.

**Nyári konferenciák**:

A **Páratlanklub** keretében szerveztünk **nyaralással egybekötött konferenciát** 2016. június 26 – július 2. között Balatongyörökön, amelyhez csatlakoztak olyan résztvevők, akik a Női Misszióval más szolgálati terület révén állnak kapcsolatban.

**Egyedülálló édesanyák és gyermekeik találkozója** Budapest, augusztus 31 – szeptember 4. Ezen az alkalmon a szülőkön túl, a már dolgozó, ill. egyetemista fiatalok vettek részt. A költségeket maguk a résztvevők állták, ill. a pestiek ajánlották fel a szállás lehetőséget házaknál. Ez az alkalom egy lezáródó periódus értékelése , morzsaszedés volt. Jövőre a konferenciát már újabb résztvevőknek, kisgyermekes anyáknak szervezzük – a szokás szerint – a Balatonnál, Révfülöpön.

**Szélrózsa Találkozó** – A Küldetés sátor egyik házigazdájaként hangsúlyt fektettem arra, hogy a külmissziói témák mellett bel missziói szolgálatok bemutatásra, ill. nőket érintő kérdések előkerüljenek.

**Egyéb szolgálatok:**

A női missziós szolgálatom gyakran kooperációban történik a MEÖT Női Bizottságával, amelynek keretében az Európai Keresztény Nők Ökumenikus Fóruma koordinátora vagyok. Az elmúlt esztendőben többször képviseltem egyházamat és az ökumenikus női szolgálatot különböző fórumokon.

* április 30. – Körmöcbánya (Kremnica) – Szlovák Nőszövetség Jubileumi Konferenciája (előadás tartása)
* május 17. - 24. - Darmstadti nővérek magyarországi látogatása
* június 29 – július 3. – Európai Keresztény Nők Ökumenikus Fóruma nagygyűlés, Larnaca
* augusztus 22-25 – „Ismerj meg! Ismerkedj!” cigánymissziós nőkonferencia szervezése, Mályi
* szeptember 27 – 29 – Bajor Papnészövetség Jubileumi Konferenciája (beszámoló a magyar helyzetről)
* október 1 -2. – Linda Dillow konferencia, Káposztásmegyer Jégpalota (MEÖT képviseletében)
* október 8. – Romániai Fórum 25 éves ünnepe Marosvásárhelyen (MEÖT képviseletében)
* november 5. – a „Király lányai” – pünkösdi egyház nőkonferenciája (Bp. - Lurdi ház)
* november 12. – Lelkésznők találkozója, Bp- Fasor (záró áhítat tartása)
* november 19. – Egyedülálló asszonyok szeretetvendégsége, Óbudai Ref. Egyházközség

Készítette: *Brebovszkyné Pintér Márta lelkész, női missziói referens*